Liderul PNL, Nicolae Ciucă, a declarat că el a evitat să se antepronunțe pe subiectul Roșia Montană și a transmis un mesaj către cei care au vorbit despre acest subiect și despre informația că România va pierde procesul. Unul dintre cei care s-au pronunțat cel mai clar pe subiect a fost premierul Marcel Ciolacu. Ciucă a explicat că este nevoie de "tăcere strategică" în politică pentru că vin decizii care răstoarnă tot.
"M-ați auzit zicând ceva înainte? Nu! Este bine să nu ne antepronunțăm pentru că uite că vin decizii care întorc totul la 180 de grade. Dacă nu știu, mai bine nu vorbesc.
În arta militară se vorbește despre răbdarea strategică, poate că în politică este nevoie să vorbim despre tăcerea strategică.
A fost prea mult zgomot, inclusiv zgomot în zona politică. A fost zgomot și ieri și azi, un zgomot fără rost, de neînțeles. Încearcă să argumenteze și știți cum este, când vi cu prea multe argumente pe ceva, nu e normal.", a spus Nicolae Ciucă, la Prima News.